**ΔΕΛΤΙΟ ΤΥΠΟΥ**

**Έκθεση Φωτογραφίας «In Βetween»της Όλγας Μπακοπούλου στο Κέντρο Νεότητας του Δήμου Χαλανδρίου**

Η φωτογράφος – συγγραφέας Όλγα Μπακοπούλου παρουσιάζει, με την υποστήριξη του Δήμου Χαλανδρίου, την έκθεση **«In Βetween»** στο Κέντρο Νεότητας του Δήμου (Δαναΐδων & Αντιγόνης), από 8 έως 13 Φεβρουαρίου. Τα εγκαίνια της έκθεσης θα πραγματοποιηθούν το Σάββατο 8 Φεβρουαρίου, 7μμ, παρουσία της φωτογράφου.

Η έκθεση, με αφορμή τη φωτογραφική διερεύνηση του θεσμού της οικογένειας, **προσεγγίζει το θέμα της υιοθεσίας**, μέσα από τη φωτογράφιση μιας υιοθετημένης, η οποία σε μία κατάθεση ψυχής, μοιράστηκε την προσωπική της εμπειρία.

Από την καλλιτεχνική συνάντηση αναδύθηκαν συνειδητές και ασυνείδητες βιωματικές προεκτάσεις, αμφότερα στο φωτογραφιζόμενο υποκείμενο και στη φωτογράφο, που αποτελούν την προέκταση της «συνομιλίας» τους, σε μία μυσταγωγική δημιουργία τέχνης και εαυτού. Οι φωτογραφίες πλαισιώνονται από ένα βιογραφικό ντοκιμαντέρ, πλούσιο οπτικοακουστικό υλικό και προσωπικά αντικείμενα της κ. Μαρκογιαννοπούλου, κομμάτια μνήμης και ψηλάφησης του παρελθόντος, συνθέτοντας μια εικαστική εγκατάσταση που λειτουργεί ως αναπόσπαστο στοιχείο της έκθεσης.

**Workshop βιογραφικής φωτογραφίας**

Στα πλαίσια της έκθεσης θα πραγματοποιηθεί το workshop **βιογραφικής φωτογραφίας** «**Υιοθετημένες υπάρξεις**», στις 9/2/2025, 11.00 - 14.00, από τον ερευνητή του φωτογραφικού μέσου κ. **Βασίλη Κάντα.**   
Η συμμετοχή στο εργαστήριο είναι δωρεάν. Απαιτείται ωστόσο **έγκαιρη κράτηση θέσης (στο** [**vaskantasdiek@gmail.com**](mailto:vaskantasdiek@gmail.com)**) έως 31/01/2025**. Θα τηρηθεί σειρά προτεραιότητας.

Περιλαμβάνει λήψη μικρού αριθμού φωτογραφιών (κατόπιν οδηγιών που θα λάβουν οι συμμετέχοντες) ενός επιλεγμένου -άψυχου και εύκολα μεταφερόμενου- αντικειμένου την εβδομάδα πριν την συνάντηση, οι οποίες θα συζητηθούν στο εργαστήριο. Επίσης, παράθεση του αντικειμένου στο χώρο του εργαστηρίου, ώστε να τεθεί εκ νέου προς φωτογράφιση στην δια ζώσης συνάντηση, συσχετιζόμενο αυτή τη φορά με κάποιον άλλον συμμετέχοντα στο εργαστήριο.   
  
Βρείτε [ΕΔΩ](https://www.chalandri.gr/wp-content/uploads/2025/01/ΒΙΟΓΡΑΦΙΚΑ-ΣΗΜΕΙΩΜΑΤΑ.docx) ένα σύντομο βιογραφικό της κ. Όλγας Μπακοπούλου και του κ. Βασίλη Κάντα.